Diari Oficial de la Generalitat Valenciana


Sumari del DOGV 3212, del 27-03-1998 (1998/900512)

ACORD de 26 de gener de 1998, de la Comissió Territorial d'Urbanisme de Castelló, que fa referència al Pla Especial per a la Ubicació d'un Magatzem per a la Brigada Forestal de Villahermosa del Río.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1998/01/26/(2)/dof/vci/html**

### Dades del document

Número de DOGV
:   3212

Data del DOGV
:   27-03-1998

Secció del DOGV
:   I. DISPOSICIONS GENERALS

Número del document
:   1998/900512


Data del document
:   26-01-1998

Organisme emissor


Tipus de document
:   Acord

Descriptors 

:   * Villahermosa del Río
    * pla d'urbanisme

ACORD de 26 de gener de 1998, de la Comissió Territorial d'Urbanisme de Castelló, que fa referència al Pla Especial per a la Ubicació d'un Magatzem per a la Brigada Forestal de Villahermosa del Río. [1998/Q1779]  
Vist l'expedient amb referència 970503, relatiu al Pla Especial per a la Ubicació d'un Magatzem per a la Brigada Forestal de Villahermosa del Río, del qual es desprenen els següents:  
Antecedents  
Primer  
El Ple de l'Ajuntament de Villahermosa del Río, en la sessió de 25 d'abril de 1997, va aprovar inicialment el Projecte d'Obres d'un Magatzem per a la Brigada Forestal i el Pla Especial corresponent, i va acordar sotmetre'l a informació pública, la qual cosa es va fer efectiva per mitjà dels anuncis publicats en el Diari Oficial de la Generalitat Valenciana número 2.994, de 19 de maig de 1997, i en el periòdic Castellón Diario, de 20 de maig de 1997, sense que en el termini de 20 dies hàbils concedit amb aquesta finalitat s'haja presentat cap al·legació, per la qual cosa el Ple, en la sessió de 19 de juny de 1997, va aprovar, provisionalment, el projecte i el va trametre al Servei Territorial d'Urbanisme, on va entrar el 10 de juliol de 1997, per a l'aprovació definitiva.  
Aquest Servei Territorial, per mitjà d'un escrit de 14 de juliol de 1997, va requerir l'Ajuntament perquè completara la documentació del Pla Especial, cosa que va dur a terme. La documentació la va trametre a aquest Servei amb data 16 de gener de 1998.  
Segon  
El Pla Especial comprén el Projecte de Magatzem per a Brigada Forestal, memòria i plànols.  
Tercer  
El Consorci de Bombers de la Diputació Provincial de Castelló pretén l'execució d'un magatzem per a la brigada forestal a Villahermosa del Río, sòl classificat com no urbanitzable amb protecció forestal. Per a això es redacta el corresponent projecte d'obres i l'Ajuntament d'aquest municipi en verifica la compatibilitat amb l'ordenació urbanística i sotmet el projecte d'aquesta obra als tràmits propis d'un Pla Especial i el completa amb la documentació característica d'aquest tipus de plans.  
L'edifici que es projecta és d'una planta, amb una superfície construïda de 194,17 metres quadrats i útil de 174,08 metres quadrats.  
Quart  
A sol·licitud de l'Ajuntament i en l'expedient instruït per aquest, s'ha emés un informe de la Conselleria de Medi Ambient, amb data 2 de juny de 1997, en sentit favorable, si bé d'aquest es pot derivar una condició per a l'execució de les obres, ja que en l'informe es diu que «atesa l'escassa superfície que s'ha d'afectar i la proximitat al nucli urbà, es considera que el projecte es podria executar sempre que el magatzem se situe en la zona més pròxima a la carretera amb menor pendent i es disminuïsquen, així, els possibles moviments de terres».  
Fonaments de dret  
Primer  
La tramitació de l'expedient ha sigut correcta a l'efecte del compliment del que estableix l'article 38, en relació amb el 43 i el 81, tots de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant LRAU).  
Segon  
La documentació, una vegada completada a requeriment del Servei Territorial d'Urbanisme de Castelló, permet donar compliment al que estableixen els articles 24, 27 i 81 de la LRAU.  
Tercer  
L'article 81 de la LRAU estableix el següent:  
«Estarà subjecta a llicència d'obres l'execució d'obres públiques i de construccions de servei públic quan així ho exigisca la legislació reguladora de la corresponent obra o servei.  
La realització material de tota obra pública exigeix verificar prèviament la compatibilitat amb l'ordenació urbanística i territorial. La verificació, quan l'obra no estiga subjecta a llicència, s'efectuarà amb el sotmetiment del projecte bàsic als tràmits propis del procediment d'aprovació dels plans especials. Si el projecte modifica el planejament, s'haurà de completar amb els documents característics d'aquells plans.»  
En aquest cas, es tracta d'executar obres adscrites al servei públic d'extinció d'incendis, que se situen en sòl no urbanitzable de protecció forestal en el qual, la normativa municipal específica no preveu l'esmentat ús. D'aquesta manera, el Pla Especial que se sotmet a l'aprovació definitiva compleix la funció derivada de l'article 81 de la LRAU.  
Així les coses, a la vista de l'article 40 de la LRAU, no hi ha cap obstacle a l'aprovació definitiva del Pla Especial.  
Quart  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial de Urbanisme, dictamen que si fa referència a un municipi de menys de 50.000 habitants (com és el cas de Villahermosa del Río) tindrà directament efectes de resolució executòria.  
En virtut de tot el que s'ha dit anteriorment, la Comissió Territorial d'Urbanisme, en la sessió de 26 de gener de 1998, va acordar aprovar definitivament el Pla Especial de Magatzem per a la Brigada Forestal, de Villahermosa del Río.  
Contra l'anterior acord, que no exhaureix la via administrativa, s'hi pot interposar un recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que es considere procedent.  
La qual cosa faig saber perquè se'n prenga coneixement i l'efecte que pertoque.  
Castelló de la Plana, 28 de gener de 1998.- El secretari de la Comissió Territorial d'Urbanisme: Fernando Renau Faubell.


Còpia Permalink ELI